CELEX: 32015R1897
Language: lv
Date: 2015-10-21 00:00:00
Title: Komisijas Īstenošanas regula (ES) 2015/1897 (2015. gada 21. oktobris), ar kuru Regulu (EK) Nr. 2056/2001 groza attiecībā uz izkraušanas pienākumu

22.10.2015   
            
            
               LV
            
            
               Eiropas Savienības Oficiālais Vēstnesis
            
            
               L 277/11
            
         KOMISIJAS ĪSTENOŠANAS REGULA (ES) 2015/1897
   (2015. gada 21. oktobris),
   ar kuru Regulu (EK) Nr. 2056/2001 groza attiecībā uz izkraušanas pienākumu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1998. gada 30. marta Regulu (EK) Nr. 850/98 par zvejas resursu saglabāšanu, izmantojot tehniskos līdzekļus jūras organismu mazuļu aizsardzībai (1), un jo īpaši tās 48. pantu,
   tā kā:
   
               (1)
            
            
               Eiropas Parlamenta un Padomes Regulā (ES) Nr. 1380/2013 (2) kā viens no tās mērķiem ir noteikta izmetumu pakāpeniska izskaušana, ieviešot izkraušanas pienākumu attiecībā uz to sugu nozveju, uz kurām attiecas nozvejas limiti. Daži noteikumi Komisijas Regulā (EK) Nr. 2056/2001 (3), ar ko nosaka papildu tehniskus pasākumus mencu krājumu ataudzēšanai Ziemeļjūrā un rietumos no Skotijas, uzliek zvejniekiem pienākumu izmest zivis. Lai novērstu neatbilstības starp minēto regulu un izkraušanas pienākumu un lai izkraušanas pienākumu ieviestu praksē, minētie noteikumi būtu jāgroza.
            
         
               (2)
            
            
               Jo īpaši, lai nodrošinātu izkraušanas pienākuma īstenošanu, būtu jāgroza Regula (EK) Nr. 2056/2001, nosakot, ka visas to sugu jūras organismu neplānotas nozvejas, uz kurām attiecas izkraušanas pienākums un kuru daudzums pārsniedz nozvejas sastāva limitos paredzēto daudzumu, jāizkrauj un jāatskaita no kvotām.
            
         
               (3)
            
            
               Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,
            
         IR PIEŅĒMUSI ŠO REGULU.
   1. pants
   Regulu (EK) Nr. 2056/2001 groza šādi:
   
               1)
            
            
               regulas 2. pantā pievieno šādu 3. punktu:
               
                           “3.
                        
                        
                           “neplānota nozveja” ir to jūras organismu nejauša nozveja, kuri saskaņā ar Eiropas Parlamenta un Padomes Regulas (ES) Nr. 1380/2013 (4) 15. pantu ir jāizkrauj un jāatskaita no kvotām tāpēc, ka tie ir mazāki par minimālo saglabāšanas references izmēru, vai arī tāpēc, ka nozvejotais daudzums pārsniedz saskaņā ar nozvejas sastāva un piezvejas noteikumiem atļauto daudzumu.
                        
                     
                  (4)  Eiropas Parlamenta un Padomes 2013. gada 11. decembra Regula (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.).”;"
						
            
         
               2)
            
            
               regulā iekļauj šādu 9.a pantu:
               “9.a pants
               Ja tādu sugu jūras organismu nozvejotais daudzums, kurām piemēro izkraušanas pienākumu, pārsniedz atļautās procentuālās daļas vai daudzumus, kas noteikti šīs regulas 4. panta 1.–6. punktā, 5. panta 2. punktā, 6. panta 2. punktā, 7. un 8. pantā, piemēro Regulas (ES) Nr. 1380/2013 15. pantu. Minēto neplānoto nozveju izkrauj un atskaita no kvotām. Šādu neplānotu nozveju neuzskata par minētajos pantos noteiktās nozvejas sastāva atļautās procentuālās daļas pārkāpumu.”
            
         2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 21. oktobrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 125, 27.4.1998., 1. lpp.
   
   
      (2)  Eiropas Parlamenta un Padomes 2013. gada 11. decembra Regula (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.).
   
      (3)  Komisijas 2001. gada 19. oktobra Regula (EK) Nr. 2056/2001, ar ko nosaka papildu tehniskus pasākumus mencu krājumu ataudzēšanai Ziemeļjūrā un rietumos no Skotijas (OV L 277, 20.10.2001., 13. lpp.).